የኢንተለጀንስ ሙያ በአገራችን፣ ይህ ሙያ በአጼ ኃይለ ሥላሴ ዘመን፣ ዘመናዊ አሠራርን ተከትሎ የተጀመረ ቢሆንም፣ ከዚያ ቀደም ሲልም ይስራበት እንደነበር ልዩ ልዩ ድርሳናት በቀጥታም ሆነ በተዘዋዋሪ ይነግሩናል። ሙያው ከጣልያን ጋር ለነበረን ጦርነቶች ያበረከተው አስተዋጽኦ ቀላል ግምት የሚሰጠው አይደለም። ከሶማሌና ከሱዳን ጋር ለነበሩን ችግሮች የደኅንነቱ መሥሪያ ቤት የፈጸመው ታሪካዊ ድርሻ ከቶውንም ለመካድ የሚቻል አይመስለኝም። ሙያውን በጥልቀት የሚያውቁት አምባሳደር ዘመነ ካሳዬ እና አምባሳደር ሞገስ ሀብተ ማርያም ሳይዘገይ ብዕራቸውን ከፍ ቢያደርጉ ደስታዬ እጥፍ ድርብ ይሆናል። በአገር ውስጥ በደረሰው በደልና ጭቆና የተነሳ በደኅንነት መሥሪያ ቤቱ ላይ ከፍተኛ ቅሬታ መኖሩን ከቶም አልዘነጋም። ዲሞክራሲ በሌለበት አገር ውስጥ፣ ልክ እንደ ሌሎቹ የፀጥታ አስከባሪ ኃይሎች፤የስለላ ድርጅቱም አምባገነን መሪዎችን ከሚገባው በላይ ማገዙ፣ መርዳቱና መሣሪያ መሆኑን ለአፍታም አይዘነጋኝም። በዚህ ጉዳይም ላይ አንድ ሁለት ብዬ ነቅሼ መሞገት አልችልም። እውነት ከእኔ ጎን አትቆምምና! ይኼ ማለት ግን የደኅንነቱ ሙያተኞች ሁሉ ዘወትር የሚያቀርቡት ሪፖርት ፀረ-ሕዝብ ነው ብሎ መደምድሙ ደግሞ ስለ ሙያው በቂ እውቀት ያለ መኖሩን ያሳያል። ደኅንነቱ ሥራውን 5 በተገቢ መልክ እንዲወጣ ለማድረግ ከተፈለገ አገሪቷ በዲሞክራሲ የዳበረች ልትሆን ይገባል። ያኔ ነው ደኅንነቱ በሕግና በደንብ የሚተዳደረው። ይኼ ከሆነ፣ የደኅንነቱ መሥርያ ቤት፣ የሕዝቡን ደኅንነት ይጠብቃል፣ ሕገ መግሥቱን ያስከብራል፤ የአገሪቷን ልዑላነት በማስጠበቅ ረገድ የሙያ ግዴታውን ይወጣል። በእንዱስትሪና በንብረት ላይ ጉዳት እንዳይደርስ ይከታተላል፤ ጥበቃ የሚያስፈልጋቸውን መሪዎች ይጠብቃል። የሽብርተኞችን ሴራ በተመለከተ ለመንግሥት በፍጥነት ሪፖርት ያቀርባል። በአገር ውስጥ የሚደረግ የጠላት የመረጃ አሰባሰብን እንቅስቃሴ ይከታተላል፤ ለመንግሥት መረጃ ያቀርባል፤ ያስመክናል። ከላይ በገለጽኳቸው ምክንያቶች ደኅንነቱ ለዲሞክራሲያዊት ኢትዮጵያ ያለ ጥርጥር አስፈላጊ ነው።
